सोरोग मोनहैब्ला नुहैबाय बियो गामाखालिनि बायदि सोरोगाव पुलिस सासेबो गैया। गला गंफ्रोमबो बन्द’जोब। सान्दुं गोसाथार। बियो पुलिसफोरखौ बबेबा बिफांफोरनि सायख्लंआव जिरायना दं सानबाय। दसे गोजान थाबाय लांब्ला थुफ्राया देहाखौ गोजांस्रिउ गोजांस्रिउ मोनबाय। हारसिउसिन हारसिउसिन खेबब्रै खेबबासो हारसिउबाय बियो। दसे उनाव एसे सान्दुं गोसाखौबो थुफ़्राया ज्रोम ज्रोम मोजांसो मोननो हमबाय। बियो गावनि खाफालाव आखाइ होनानै नायबाय….देहाया हाव हाव गुदुंथार। लोमजानो नायगिरदों। थुफ़्राया हारसिंनो माखौबा साननानै मिनिस्लु मिनिस्लु जाबाय। बियो गाहाइ लामानि सग मोनहैब्लानुबाय …पुलिसफोरा लकदाउनआव थुबुर नांनाय मानसिफोरखौ हुग्लुंगासिनो दं। मानसिफोरा पुलिसनि लाउथि मोननानै फोरसा-फोरसि खारला बायदों। थुफ्रानि बिथिं खारलांनाय सासे मानसिआ ‘बिथिं पुलिस दं’ होननानै थुफ्राखौ थांनो बादा होदोंमोन। थुफ़्राया नाथाय ज़ेबो खेरखेरायाखै। बियो मिनिस्लु जानानैल’ थाबाय लांबाय थाबाय। दसे उनाव सासे पुलिसआ बिनि खाथियाव दों दों फैनानै बिखौ बुंफैबाय … ‘एइ…, नों बहा थांनो ओंखारदों ?‘लकदाउन’ होननायखौ मिथिगौना मिथिया नोंलाय …हो ?’ पुलिसआ बुनो लाउथिखौ दैखांथारबायमोन बे समावनो थुफ्राया आखाइ खबजबना खुलुमनानै बुंबाय …’सार, लकदाउननि खोथाखौ आं मिथिगौ। नाथाय बे बेरामा सोरहाबा जायोब्ला सोरनो खोथानांगौ आं बे खोथाखौसो मिथिया। बेखायनो सार, आं नोंथांमोनखौ सोंनोसो फैदों।‘